Neuvoston päätöslauselma, annettu 24 päivänä kesäkuuta 1999, vastavuoroista tunnustamista koskevien sopimusten hallinnoinnista



Virallinen lehti nro C 190 , 07/07/1999 s. 0002 - 0002



NEUVOSTON PÄÄTÖSLAUSELMA, annettu 24 päivänä kesäkuuta 1999, vastavuoroista tunnustamista koskevien sopimusten hallinnoinnista (1999/C 190/02) EUROOPAN UNIONIN NEUVOSTO, joka KOROSTAA vaatimustenmukaisuuden arvioinnin vastavuoroista tunnustamista koskevien sopimusten merkitystä keinona kaupan teknisten esteiden vähentämiseksi sekä yhteisön ja yhteisön ulkopuolisten maiden välisen kaupan edistämiseksi, MUISTUTTAA, että neuvosto teki 21 päivänä syyskuuta 1992 päätöksen, jolla se valtuutti komission neuvottelemaan vaatimustenmukaisuuden arvioinnin vastavuoroista tunnustamista koskevat sopimukset yhteisön ja joidenkin yhteisön ulkopuolisten maiden kanssa, MUISTUTTAA, että Euroopan yhteisö on onnistuneiden neuvottelujen tuloksena voinut tehdä vaatimustenmukaisuuden arvioinnin vastavuoroista tunnustamista koskevat sopimukset (MRA) Australian, Kanadan, Uuden-Seelannin ja Yhdysvaltain kanssa, TOTEAA, että näiden sopimusten tarkoituksena on taata kaikkien sopimusten soveltamisalaan kuuluvien tuotteiden tehokas pääsy markkinoille sopimuspuolina olevien valtioiden koko alueella, MUISTUTTAA, että neuvosto hyväksyi 26 päivänä kesäkuuta 1997 standardeja ja vaatimustenmukaisuuden arviointia koskevat päätelmät, KOROSTAA, että neuvoston aktiivinen osallistuminen vastavuoroista tunnustamista koskevien sopimusten valmistelu-, neuvottelu- ja täytäntöönpanovaiheisiin on tärkeää, ja KOROSTAA, että tehokkaamman ja yhtenäisemmän järjestelmän luomiseksi on kehitettävä vastavuoroista tunnustamista koskevien sopimusten hallinnoinnin pääperiaatteet, 1. KEHOTTAA komissiota antamaan ehdotuksen vastavuoroista tunnustamista koskevien sopimusten hallinnoinnissa sovellettavista pääperiaatteista, jotka kattavat valmistelu-, neuvottelu- ja täytäntöönpanovaiheet, sekä laatimaan sopimusmallin pohjaksi vastaavia tulevia sopimuksia koskeville neuvotteluille ja sopimusten tekemiselle ottaen huomioon jo tehdyistä sopimuksista saadut kokemukset, 2. KEHOTTAA komissiota kehittämään myös käsikirjan, joka sisältää selityksen vastavuoroista tunnustamista koskevien sopimusten sisällöstä ja kaikille yhteisöosapuolille tarkoitetun oppaan sopimusten täytäntöönpanosta. Käsikirjassa olisi myös selvitettävä eri vastavuoroista tunnustamista koskevien sopimusten nojalla perustettujen komiteoiden päätöksentekotehtäviä sekä päätöksentekoprosessin (horisontaalinen ja alakohtainen) koordinointia yhteisössä, 3. KEHOTTAA jäsenvaltioita antamaan täyden tukensa vastavuoroista tunnustamista koskevien sopimusten sekä niiden alakohtaisten liitteiden tehokkaalle täytäntöönpanolle, 4. KEHOTTAA komissiota laatimaan säännöllisin väliajoin selvitykset jo tehtyjen vastavuoroista tunnustamista koskevien sopimusten täytäntöönpanon alustavista tuloksista, 5. TOTEAA tyytyväisenä, että komissio aikoo varmistaa, että vastavuoroista tunnustamista koskevien sopimusten nojalla perustettujen komiteoiden kokoukset suunnitellaan hyvissä ajoin ja että yhteisö valmistelee ja koordinoi kokoukset asianmukaisesti, 6. KEHOTTAA komissiota tiedottamaan neuvostolle vuoden 1999 loppuun mennessä asian edistymisestä.